Diari Oficial de la Generalitat Valenciana


Sumari del DOGV 4840, del 13-09-2004 (2004/8983)

ORDE de 20 d'agost de 2004, de la Conselleria de Benestar Social, per la qual s'aproven les bases i es convoca el Premi a la Tasca Desenrotllada a Favor de la Família de la Comunitat Valenciana.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4840

Data del DOGV
:   13-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/8983


Data del document
:   20-08-2004

Organisme emissor
:   Conselleria de Benestar Social

Tipus de document
:   Ordre

Descriptors 

:   * servei social
    * distinció honorífica
    * premi cultural
    * família

ORDE de 20 d'agost de 2004, de la Conselleria de Benestar Social, per la qual s'aproven les bases i es convoca el Premi a la Tasca Desenrotllada a Favor de la Família de la Comunitat Valenciana. [2004/A8983]
  
La Direcció General de Família, Menor i Adopcions és l'òrgan directiu de la Conselleria de Benestar Social a qui li correspon, segons Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, entre altres funcions, les d'elaborar, de promoure i d'executar les mesures per a assegurar una política integral en benefici de la família de la Comunitat Valenciana.
  
El 15 de maig va ser proclamat Dia Internacional de les Famílies, per l'Assemblea General de les Nacions Unides, en el 1993. Esta celebració reflectix la importància que la comunitat internacional li atorga a les famílies, com a unitats bàsiques de la societat, i la seua preocupació per la situació d'estes al voltant del món.
  
Com que es complix enguany el X aniversari de la proclamació d'este dia, la Conselleria de Benestar Social vol celebrar-lo tot premiant especialment aquelles persones o entitats que s'han distingit per la tasca en pro de la família.
  
Per tot això i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, i el Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
És objecte de la present orde la convocatòria de concurs públic per a la concessió del Premi a la Tasca Desenrotllada a favor de la Família de la Comunitat Valenciana. Les bases per les quals es regirà la convocatòria figuren en l'annex I d'esta orde.
  
La seua finalitat és realitzar el reconeixement explícit del paper, les característiques i el valor del treball realitzat de manera desinteressada per entitats, persones físiques o jurídiques en benefici de la família de la Comunitat Valenciana, tot contribuint a la construcció d'una societat més justa i solidària.
  
Article 2
  
El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Generalitat Valenciana i finalitzarà el dia 15 de octubre de 2004.
  
Article 3
  
El premi consistirà en una placa commemorativa i un diploma acreditatiu.
  
El Jurat podrà proposar que es deixe desert qualsevol dels premis, i no podrà recaure en la mateixa persona més d'un premi.
  
Disposicions Finals
  
Primera
  
S'autoritza la subscretària de la Conselleria de Benestar Social i la directora general de la Família, Menor i Adopcions perquè en l'àmbit de les seues competències, adopten les mesures necessàries per al desenrotllament i l'aplicació d'esta orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
D'acord amb allò que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que esgota la via administrativa, podrà ser objecte de recurs potestativament en reposició o bé es podrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant la consellera de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu s'haurà de presentar davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
  
València, 20 d'agost de 2004
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases
  
Primera. Objecte
  
És objecte de la present orde la convocatòria d'un concurs públic per a la concessió del Premi a la Tasca Desenrotllada a Favor de la Família de la Comunitat Valenciana.
  
Segona. Participants
  
Podran concórrer al premi persones físiques o jurídiques, i organitzacions o entitats que, tot estant legalment constituïdes, tinguen personalitat jurídica pròpia, no tinguen ànim de lucre i desenvolupen activitats i programes d'interés general que impliquen un compromís a favor de la família.
  
Les entitats que adopten la forma jurídica d'associacions o fundació hauran d'estar inscrites en els corresponents registres d'associacions o fundacions de la Comunitat Valenciana.
  
Tercera. Sol·licituds
  
Podran presentar sol·licituds entitats i persones físiques i jurídiques legalment constituïdes. La sol·licitud haurà de formalitzar-se segons el model que s'inclou en l'annex II de la present orde.
  
Així mateix, la Conselleria de Benestar Social podrà proposar persones físiques o jurídiques, i organitzacions o entitats sense ànim de lucre que complisquen els requisits abans esmentats per a ser guardonades.
  
La sol·licitud constarà d'una exposició raonada dels motius pels quals es considera la persona física, jurídica o entitat candidata com a creditora al premi, d'acord amb el treball global desenrotllat en l'àmbit concret d'actuació, així com una memòria, l'extensió de la qual no superarà els cinc folis, en què es reculla l'acció o les accions concretes, de les realitzades, per què es considera mereixedora del premi. Tot això anirà acompanyat dels originals o de fotocòpies compulsades dels documents següents:
  
a) Si el sol·licitant és una persona física, fotocòpia compulsada del document nacional d'identitat.
  
b) Si el sol·licitant és una persona jurídica, fotocòpia compulsada del document públic que acredite la seua continuació, així com la documentació que acredite la representació que tinga el firmant de la sol·licitud i la fotocòpia compulsada del seu document nacional d'identitat.
  
c) Declaració del representant legal de l'entitat o justificant que l'entitat, persona física o jurídica, està radicada a la Comunitat Valenciana.
  
d) Memòria en què s'exposaran els motius i les raons que justifiquen la candidatura al premi, amb els requisits amunt establits
  
e) Amb la sol·licitud, es podrà presentar material annex (vídeos, memòries anuals, etc.) que amplie informació sobre les activitats desenrotllades per la candidatura.
  
Quarta. Termini de presentació
  
El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Generalitat Valenciana i finalitzarà el dia 15 de octubre de 2004.
  
La documentació, que haurà de ser dirigida a la Direcció General de la Família, Menor i Adopcions tot indicant «Premi tasca família», es podrà presentar en el Registre General de la Conselleria de Benestar Social, personalment en la seu de la Direcció General de la Família, Menor i Adopcions (passeig de l'Albereda, número 16 de València), per correu o en qualsevol dels llocs que amb caràcter general reconeix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
En el cas que la documentació es presente en Correus, es presentarà en sobre obert, a fi que, en l'encapçalament del primer full del document que es vulga enviar, es faça constar, amb claredat, el nom de l'oficina i la data, el lloc i l'hora i minut de la seua admissió. El remitent també podrà exigir que es facen constar les circumstàncies de l'enviament, amb la comparació prèvia de la seua identitat amb l'original, en la primera pàgina de la còpia, fotocòpia o altre tipus de reproducció del document principal que vulga enviar, que s'haurà d'aportar com a forma de rebut que acredite la presentació d'aquell davant l'òrgan administratiu competent.
  
Una vegada practicades les diligències indicades, el mateix remitent tancarà el sobre, i l'empleat formalitzarà i lliurarà el resguard d'admissió, la matriu del qual s'arxivarà en l'oficina.
  
Cinquena. Resolució del concurs
  
D'acord amb la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria, la competència per a resoldre la present convocatòria correspon a la directora general de la Família, Menor i Adopcions per delegació de la consellera de Benestar Social, amb el previ veredicte vinculant del jurat, una vegada examinades les sol·licituds presentades.
  
El jurat estarà format per persones de la Comunitat Valenciana rellevants pels seus coneixements i les activitats en l'àmbit de la família, d'acord amb la distribució següent:
  
Presidenta: la consellera de Benestar Social.
  
Vicepresidenta: la directora general de la Família, Menor i Adopcions.
  
Vocals: tres vocals, elegits per la consellera de Benestar Social, d'entre les persones destacades pels seus coneixements, activitats i altres mèrits en l'àmbit de la família.
  
Secretari: un tècnic de la Direcció General de Família, Menor i Adopcions, amb veu però sense vot.
  
El jurat podrà proposar que es deixe desert qualsevol dels premis, i no podrà recaure en la mateixa persona més d'un premi.
  
La no-resolució en el termini de les sol·licituds produirà l'efecte desestimatori d'estes.
  
Sisena. Premis
  
Es concedirà un primer premi i dos accèssits.
  
El lliurament del premi a la tasca desenrotllada a favor de la família de la Comunitat Valenciana tindrà lloc en el marc dels actes organitzats per la Conselleria de Benestar Social amb motiu de la celebració del X aniversari de la commemoració del Dia Internacional de la Família, en un acte públic que organitzarà la Direcció General de la Família, Menor i Adopcions, amb presència dels membres del Jurat i els guardonats o els seus representants.
  
Setena. Acceptació de les bases
  
La participació en el concurs suposa la plena acceptació de les bases de la present convocatòria.
  
ANNEX II
  
I Premi al Treball Desenrotllat a Favor de la Família de la Comunitat Valenciana.
  
Núm. registre (s'ha d'emplenar per l'administració) ...
  
Entitat, persona física o jurídica que presenta sol·licitud ...
  
Es presenta el premi per (marqueu allò que corresponga):
  
1. ... Treball i trajectòria general realitzada
  
2. ... Acció o programa concret (indiqueu-ho): ..
  
Adreça ...
  
CP ...
  
Població ...
  
Telèfon de contacte ...
  
DNI del representant legal ...
  
Entitat, persona física o jurídica per a qui se sol·licita el guardó ...
  
Adreça ...
  
CP ...
  
Població ...
  
Telèfon de contacte ...
  
DNI del representant legal ...